Woede ná kleuter se moord; ma se verloofde aangeklaBetogers Maandag buite die hof. (Foto: Verskaf / Kade Guerreiro) Die moord op die tweejarige Chevonne Rusch het die gemeenskap van Klopperpark in Germiston geruk. Verskeie mense het Maandag met plakkate buite die landdroshof op dié dorp saamgedrom waar Stefan van Niekerk in verband met die kleuter se moord verskyn het. Na verneem word, is die beskuldigde die verloofde van Chevonne se ma, Rochelle Botha. Die gemeenskap eis nou geregtigheid vir die blonde, blou oog meisietjie wie se lewelose liggaam Woensdag by die Wannenburg-kliniek in Germiston afgelaai is. Chevonne is by dié kliniek dood verklaar. Chevonne Rusch (2). (Foto: Facebook) Lt.kol. Mavela Masondo, polisiewoordvoerder, het vroeër gesê dat Chevonne veelvuldige kneusplekke aan haar liggaam gehad het. Sy is glo deur Van Niekerk na die kliniek gebring voordat hy die pad gevat het. Hy is kort daarna in hegtenis geneem. Inwoners vra nou dat Van Niekerk agter tralies bly tot wanneer hy op 25 Mei weer in die hof verskyn en na verwagting sal aansoek doen om borgtog. “Vroue- en kindermishandeling in Suid-Afrika het ŉ hoogtepunt bereik. Sou die beskuldigde skuldig bevind word, versoek die gemeenskap dat hy die maksimum vonnis ontvang. “Mag hierdie engeltjie in vrede rus,” het Kade Guirreiro, DA-raadslid, Dinsdag aan Maroela Media gesê. Rochelle Botha en Stefan van Niekerk. (Foto: Facebook / Rochelle Botha) Willem Barnard, ondervoorsitter van die AfriForum-tak op Germiston, sê die gemeenskap beplan om weer tydens die volgende hofverskyning op te ruk. “Dis belangrik om bewustheid te skep – nie net vir dié saak nie, maar alle soortgelyke sake. Ons praat van kinders. Hulle is die toekoms van die land. Ons kan nie toelaat dat sulke goed met hulle gebeur en dat dit ongesiens verbygaan nie.” Hy hoop dat nog meer mense die saak volgende week sal ondersteun. Bradleigh Rusch (links), Chevonne se pa, saam met een van die betogers buite die hof. (Foto: Verskaf / Willem Barnard) ŉ Vertroulike bron het Dinsdag aan Maroela Media gesê dat Van Niekerk voorheen al met die gereg gebots het. Hy het na bewering ook ŉ “lelike geskiedenis met dwelmmisbruik”. Die bron is van mening dat die kind nooit in Van Niekerk se toesig moes gewees het nie. “Daai kindjie was nog so afhanklik. Sy het dit nie verdien nie – dit maak my briesend. Ek weet egter sy is nou op ŉ beter plek waar sy nie meer seergemaak kan word nie.” Chevonne se pa, Bradleigh Rusch, het Maroela Media se navrae na die private speurder Mike Bolhuis verwys, wat die saak ondersoek. Volgens Bolhuis werk sy ondersoekers tans saam met maatskaplike werkers om Chevonne se sibbe elders geplaas te kry. Maroela Media het ŉ navraag aan Botha op Facebook gestuur, maar sy het nie gereageer nie.